Υ 207 Εξετάσεις Φεβρουαρίου

Γραπτή εξέταση με εξ αποστάσεως μεθόδους

(Υ 207) ΕΛΛΗΝΙΚΗ ΠΑΙΔΙΚΗ-ΝΕΑΝΙΚΗ ΛΟΓΟΤΕΧΝΙΑ

ΘΕΜΑΤΑ ΕΞΕΤΑΣΕΩΝ 10/02/2021

ΘΕΜΑ 1ο

Ήταν μια κοπέλα από την αλάνα

που φορούσε παντελόνι ντόλτσε καμπάνα

μα πηδούσε και γελούσε

και όλη μέρα τραγουδούσε

εκείνη η αεράτη κοπέλα από την αλάνα.

Να σχολιάσετε το παραπάνω κείμενο από την άποψη της μορφής και του περιεχομένου του. Να γράψετε ένα παρόμοιο με θέμα της επιλογής σας.

ΘΕΜΑ 2ο

Μια φορά κι έναν καιρό ήταν ένας κομψός ιππότης που είχε για μοναδική του περιουσία ένα τιρ-μποτ και μια χτένα. Είχε όμως το πιο φίνο φωκόλ (κολάρο) στον κόσμο, και γι’ αυτό ακριβώς το φωκόλ θα σας διηγηθώ ευθύς αμέσως μια ιστορία. Σαν ήταν πια αρκετά μεγάλο για να σκέφτεται το γάμο, βρέθηκε μια μέρα στην ίδια σκάφη με μια καλτσοδέτα.

Βρε! Βρε! Είπε το φωκόλ, ποτέ μου δεν είχα δει κάποιον τόσο φίνο και ντελικάτο, τόσο απαλό και χαριτωμένο. Μου επιτρέπετε να ρωτήσω το όνομά σας;

Δε θα σας το πω! είπε η καλτσοδέτα.

Πού μένετε; ρώτησε το φωκόλ.

Αλλά η καλτσοδέτα ήταν τόσο ντροπαλή, που η ερώτηση τής φάνηκε πολύ αδιάκριτη.

Υποθέτω πως είστε μια ζώνη, είπε το φωκόλ. Μια ζώνη που φοριέται μέσα απ’ τα ρούχα. Βλέπω, μικρή μου κυρία, πως είστε χρήσιμη και φιγουράτη συνάμα.

Δεν πρέπει να μιλάτε. Δε νομίζω να σας έδωσα τέτοιο δικαίωμα.

Ω! όταν κάποιος είναι τόσο όμορφος όσο εσείς, είπε το φωκόλ, αυτό από μόνο του είναι μια ενθάρρυνση.

Μην πλησιάζετε τόσο κοντά, είπε η καλτσοδέτα. Είστε τόσο αρρενωπός!

Είναι που είμαι ένας ιππότης, είπε το φωκόλ. Έχω ένα τιρ-μποτ και μια χτένα.

Βέβαια κάτι τέτοιο δεν ήταν αλήθεια. Στην πραγματικότητα και τα δύο ανήκαν στον κύριο του, αλλά του άρεσε να κοκορεύεται!

Μη με πλησιάζετε! είπε η καλτσοδέτα. Δεν είμαι μαθημένη εγώ σ’ αυτά.

Σεμνότυφη! είπε το φωκόλ, την ώρα ακριβώς που το βγάζαν από τη μπουγάδα. Το κολλάρισαν, το άπλωσαν στον ήλιο πάνω σε μια καρέκλα και, πάνω που το ακούμπησαν στη σιδερώστρα, να σου κατέφτασε το καυτό σίδερο.

Κυρία, είπε το φωκόλ, μικρή μου χήρα, αρχίζω ν’ ανάβω. Αισθάνομαι κάτι ν’ αλλάζει επάνω μου. Μου ’φυγαν οι ζάρες! Μου κάνατε μια τρύπα καίγοντάς με! Αχ! θα θέλατε να γίνετε δική μου;

Πατσαβούρι! είπε το σίδερο, και πέρασε καμαρωτό πάνω από το φωκόλ, βάζοντας με το νου του πως ήταν μια ατμομηχανή πάνω σε ράγες που έσερνε πίσω της βαγόνια.

Πατσαβούρι! επανέλαβε.

Το φωκόλ είχε αρχίσει να ξεφτάει λίγο στις άκρες, κι έτσι έκανε την εμφάνισή του το ψαλίδι για να κόψει τα ξέφτια.

Α! είπε το φωκόλ, θα είστε δίχως άλλο μια πρίμα μπαλαρίνα. Τι όμορφα που τεντώνετε τα πόδια σας. Ποτέ μου δεν ξανάδα κάτι τόσο όμορφο. Κανένα ανθρώπινο πλάσμα δεν μπορεί να σας παραβγεί.

Το ξέρω! είπε το ψαλίδι.

Θα έπρεπε να γίνετε κοντέσα, είπε το φωκόλ, αλλά όλο μου το βιος δεν είναι παρά ένας ιππότης, ένα τιρ-μποτ και μία χτένα! Και τι δε θα ’δινα ν’ αποχτήσω μια κομητεία!

Αυτό τώρα να το εκλάβω ως πρόταση; Είπε το ψαλίδι θυμωμένα, και πάτησε στο φωκόλ μια φοβερή ψαλιδιά, βάζοντάς το στη θέση του.

Τότε θα πρέπει να φλερτάρω τη χτένα. Είναι εκπληκτικό το πώς διατηρείτε τόσο καλά τα δόντια σας, μικρή μου κυρία. Σκεφτήκατε ποτέ ν’ αρραβωνιαστείτε;

Και βέβαια! Εξάλλου θα ’πρεπε να το γνωρίζετε πως είμαι αρραβωνιασμένη με το τιρ-μποτ.

Αρραβωνιασμένη! είπε το φωκόλ. Και, καθώς δεν του ’μενε πια κανένας για να μπορεί να φλερτάρει, αποφάσισε να προσποιηθεί τον αδιάφορο.

Πέρασε κάμποσος καιρός, και μια μέρα το φωκόλ κατέληξε σ’ ένα κιβώτιο χαρτοποιίας. Εκεί ήταν μαζεμένη μια μεγάλη παρέα από κουρέλια, τα φίνα απ’ τη μια μεριά και τα χοντροκομμένα απ’ την άλλη, όπως ταιριάζει σ’ αυτές τις περιπτώσεις. Είχαν όλα τους τόσα πολλά να διηγηθούν! Μα πιο πολύ απ’ όλα το φαντασμένο φωκόλ.

Ούτε κι εγώ ξέρω πόσες αρραβωνιαστικιές πέρασαν απ’ τα χέρια μου, είπε το φωκόλ. Πού να μ’ αφήσουν σε ησυχία! Θα πρέπει να σας πω πώς είμαι ένας κομψός κολλαρισμένος ιππότης. Είχα ένα τιρ-μποτ και μία χτένα που δεν τα χρησιμοποιούσα ποτέ. Έπρεπε να με βλέπατε από καμιά μεριά όταν είχα την ωραία μου τσάκιση. Δεν θα ξεχάσω ποτέ την πρώτη μου αρραβωνιαστικιά. Ήταν μια ζώνη τόσο ντελικάτη, τόσο απαλή και χαριτωμένη! Εξαιτίας μου πήδηξε σε μια σκάφη. Κατόπιν ήταν και μια χήρα που πήρε φωτιά για χάρη μου, αλλά την άφησα στα κρύα του λουτρού και μαύρισε απ’ το κακό της. Υπήρξε ακόμη και η πρίμα μπαλαρίνα, που μου ’κανε την κοψιά που κουβαλάω μέχρι σήμερα. Ήταν τόσο αχόρταγη! Ακόμα και η ίδια μου η χτένα μ’ ερωτεύτηκε κι έχασε όλα της τα δόντια απ’ τον καημό της. Ε, ναι! Γνώρισα πολλές τέτοιες περιπέτειες. Αλλά πάνω απ’ όλα λυπάμαι για την καλτσοδέτα…,

θέλω να πω τη ζώνη που πήδηξε στη σκάφη. Είναι τόσα πολλά αυτά που με βαραίνουν, που μου αξίζει να με μεταμορφώσουν σε λευκό χαρτί. Και αυτό ακριβώς συνέβη και με τα κουρέλια. Μεταμορφώθηκαν σε λευκό χαρτί, και το φωκόλ μάλιστα μεταμορφώθηκε σ’ αυτό εδώ το χαρτί που βλέπετε μπροστά σας, και που πάνω του τυπώθηκε αυτή η ιστορία. Και αυτό γιατί κοκορευόταν τόσο ξεδιάντροπα για πράγματα που ποτέ δεν συνέβησαν. Και ας έχουμε πάντα κατά νου πως δεν πρέπει να συμπεριφερόμαστε κατ’ αυτόν τον τρόπο, γιατί δεν μπορούμε να γνωρίζουμε αν μια μέρα δεν καταλήξουμε κι εμείς σ’ ένα κιβώτιο με κουρέλια, για να μεταμορφωθούμε σε λευκό χαρτί και να δούμε όλη μας την ιστορία τυπωμένη επάνω του, και μάλιστα τις πιο προσωπικές μας στιγμές, και να πρέπει στη συνέχεια να τρέχουμε παντού να τη διηγηθούμε, όπως ακριβώς και με το φωκόλ.

Να σχολιάσετε το παραπάνω λογοτεχνικό κείμενο από την άποψη της μορφής και του περιεχομένου του και να τεκμηριώσετε αν και γιατί ως λογοτεχνικό κείμενο ανήκει στον χώρο της Παιδικής Λογοτεχνίας.

**Να απαντήσετε και στα 2 θέματα**